KIRJALLINEN KYSYMYS E-3736/02 esittäjä(t): Olivier Dupuis (NI) komissiolle. Fang Juen tapaus.



Virallinen lehti nro 155 E , 03/07/2003 s. 0181 - 0182



KIRJALLINEN KYSYMYS E-3736/02 esittäjä(t): Olivier Dupuis (NI) komissiolle (19. joulukuuta 2002) Aihe: Fang Juen tapaus Fang Jue, joka oli puolueen työntekijä 90-luvun puoliväliin saakka ja puolueen valvontakomitean varapuheenjohtaja Etelä-Kiinassa sijaitsevassa Fujianin maakunnassa, julkaisi tammikuussa 1998 länsimaisessa lehdistössä pitkän mielipidekirjoituksen, jonka otsikko oli Kiinassa tarvitaan uudistuksia demokraattien laatimia ehdotuksia uudistuksiksi. Tässä julistuksessa, jonka allekirjoittajina olivat Fang Juen lisäksi kolmisenkymmentä korkeaa puoluevirkamiestä ja -virkailijaa, esitettiin maltillisin sanankääntein ehdotus perustuslain uudistamiseksi siten, että asteittainen kehitys todelliseen demokraattiseen järjestelmään olisi mahdollinen. Poliisi pidätti Fang Juen 23. heinäkuuta 1998. Hänen perheensä sai tietää hänen olinpaikkansa vasta 28. syyskuuta 1998. Hän oli teljettynä 36 m2:n suuruiseen selliin yhdessä noin 25 vangin kanssa 28. heinäkuuta 1999 saakka ilman mitään yhteyksiä ulkomaailmaan. Hänet tuomittiin 10. kesäkuuta 1999 laittomasta toiminnasta neljäksi vuodeksi vankeuteen. Laittomalla toiminnalla tarkoitettiin sitä, että hän oli perustanut kaupallisen yrityksen ilman lupaa, mutta todellista syytä hänen vankeustuomioonsa ei koskaan mainittu. Fang Jue on joutunut kestämään hyvin kovaa ja nöyryyttävää kohtelua kiinalaisten viranomaisten taholta. Häntä pidettiin 25 vuorokautta eristyssellissä (vaikka sääntöjen mukaan ketään ei saa pitää eristyssellissä 15 vuorokautta kauempaa). Eristyssellissä oli kahden neliömetrin kokoinen lattia eikä siinä ole patjaa, peittoja eikä tuolia eikä myöskään minkäänlaista lämmitystä, vaikka tämä tapahtui joulukuun 2000 ja tammikuun 2001 välisenä aikana, jolloin saattoi olla jopa 17 °C. Hän ei myöskään saanut peseytyä, vaihtaa alusvaatteita, ajaa partaansa eikä leikata hiuksiaan. Hän joutui kärsimään tätä huonoa kohtelua ja monia muita julmuuksia, jotta hän myöntäisi syyllisyytensä ja muuttaisi mielipiteitään. Fang Jue vapautui tästä helvetistä 22. heinäkuuta 2002, mutta hänet vangittiin uudestaan Pekingissä 20. lokakuuta 2002 muutama päivä ennen kuudennentoista puoluekokouksen alkua eikä kenelläkään ole tietoa hänen olinpaikastaan 4. marraskuuta 2002 jälkeen. Tietääkö komissio Fang Juen selittämättömästä ja oudosta katoamisesta? Mihin toimiin komissio on ryhtynyt saadakseen Pekingin viranomaisilta täsmällisiä tietoja Fang Juen kohtalosta? Christopher Pattenin komission puolesta antama vastaus (16. tammikuuta 2003) Komissio on selvillä siitä, että Fang Jue on ollut kateissa 4. marraskuuta 2002 lähtien. Komissio jakaa arvoisan parlamentin jäsenen huolen tästä katoamisesta. Fang Juen nimi on tämän vuoksi lisätty luetteloon, jota unioni pitää huolestuttavista yksittäistapauksista ja joka on toimitettu Kiinan viranomaisille viimeisimmän, Beijingissä 13. ja 14. marraskuuta 2002 käydyn ihmisoikeusvuoropuhelun yhteydessä. Koska Kiinan viranomaiset eivät ole vielä kommentoineet tätä tapausta, unioni ilmaisi huolensa uudelleen pyytäen lisätietoja ottaessaan yhteyttä Kiinan viranomaisiin joulukuussa 2002. Unioni jatkaa Fan Juen tapauksen tiivistä seurantaa. Komissio seuraa koko ajan tarkasti myös Kiinan viranomaisten ilmaisun- ja uskonnonvapauden kunnioittamista yleensä ja tuo jatkossakin esiin huolensa näiden perusoikeuksien loukkauksista.